Suomen luonnonsuojeluliiton Varsinais-Suomen piiri ry

Martinkatu 5, 20810 Turku

040-372 5301

varsinais-suomi@sll.fi

Kirjaamo@varsinais-suomi.fi

Suomen luonnonsuojeluliiton Varsinais-Suomen piiri lausuu Suomen aluevedet ja talousvyöhykkeen kattavasta, Saaristomerellä ja Selkämeren eteläosassa koskevasta merisuunnitelman luonnoksesta seuraavaa:

Suunnitelma ja siitä kuuleminen ovat maankäyttö- ja rakennuslain mukaisia. Suunnitelmia laaditaan valtakunnallisesti kolmessa osassa ja niiden valmistelusta vastaavat maakuntaliitot. Esitys on rakennettu ja jaoteltu selkeästi ja valmistelutyötä on tehty laajalla osallistamisella. Suunnitelma ei ole oikeusvaikutteinen, esimerkiksi hankkeiden lupaharkintaan liittyen, mutta se ohjaa mm. kuntien kaavoitusta. Toimintaa voi olla myös muilla kuin suunnitelmassa tunnistetuilla alueilla. Suunnitelman merkinnät eivät ole sellaisenaan aluevarauksia, mutta merialuesuunnitelman suhdetta maakuntakaavaan tulee avata enemmän jo johdannossa. Suunnitelmasta on laadittu myös vaikutusten arviointoraportti huhtikuussa 2020.

Suunnitelman keskeinen tavoite tulee olla merialueiden ja luonnonvarojen kestävä käyttö, ympäristön pilaantumisen ja meren rehevöitymisen ehkäisy sekä ravinteiden poisto merestä. Jokien valuma-alueilta tuomat maa- ja metsätalouden ravinnepäästöt ovat suurin rehevöitymisen aiheuttaja, johon ei sovelleta ympäristölupamenettelyä. Jos halutaan parantaa vesien tilaa, huomio tulee ohjata näille alueille. Merialuesuunnitelmassa esitettyjen luonnonsuojelun ja meriympäristön hyvän tilan tavoitteiden toteutuminen vaatii suuria muutoksia myös valuma-alueilla tapahtuviin toimintoihin.

Suunnitelma valmistelu- ja tausta-aineistoon on syytä liittää tuore, toukokuussa julkaistu Euroopan Komission hyväksymä strategia luonnon monimuotoisuuden suojelemiseksi. Komissio esittää, että EU:n suojelualueverkostoa kasvatetaan 30 %:iin maa- ja merialueista. Suojelualueista kolmasosan pitää olla tiukasti suojeltuja. Merialuesuunnitelmaan vaikutuksia voi olla erityisesti soiden ennallistamisen lisäämisellä ja virtavesien ennallistamisella. EU:n uudet tavoitteet on tärkeää ottaa huomioon kaikessa kotimaisessa suojelutyössä. Myös vieraslajien torjunta tulee ottaa korostetusti huomioon suunnitelmassa.

Maa- ja metsätalouden käytäntöjen muuttaminen tukemaan merialueiden ja valuma-alueen vesien hyvää tilaa on ehdottoman tärkeätä vesien tilan tavoitteiden toteuttamiseksi. Meren tilan on yleisesti muuttunut jatkuvasti huonompaan suuntaan. Suunnitelman tausta-aineistosta tulisi myös käydä ilmi toimenpiteet joita ei ole saatu esimerkiksi rahoitettua (öljyntorjuntavalmius ks. suunnitelma). Meristrategiadirektiivin, vesipuitedirektiivin ja tulvadirektiivin toimeenpanoa tulee yhdentää, koska aiemmasta merenhoitosuunnitelmasta opittiin että ongelmien pääratkaisut ovat maalla (ravinteet, ympäristömyrkyt, vaelluskalojen kulku voimalaitosten ohi jne.).

Merialuesuunnitelmassa suojelualueet - esimerkiksi kansallispuistot, Natura-alueet ja IBA-alueet tulee esittää kokoavassa kartassa, ei pelkästään tausta-aineistossa, jotta suunnitelman käyttäjien on helpompi merialueen muiden toimien suunnittelussa ja vaikutusten arvioinnissa huomioida vaikutukset (esim. ruoppaukset ja merenlahtien täytöt) mereen ja luontotyyppeihin. Muuttuvassa saaristossa tarvitaan myös uusia kartoituksia, esimerkiksi kalojen lisääntymisalueista, pienvesistä, fladoista ja kluuvijärvistä. Suomen ekologisesti merkittävät merialueet (EMMA) kartoituksia tulee edelleen hyödyntää suunnitteluratkaisuissa ja lupahakuprosesseissa.

Saariston yhteysalusliikenne mukaan lukien maakuntalauttayhteydet Ahvenanmaalle tulee turvata ja uusia - saariston herkän luonnon erityispiirteet huomioivaan matkailuun keskittyviä reittejä ja ympäristöä ja luontoa säästäviä palvelurakenteita tulee kehittää. Rengastie -tyyppinen kevyen liikenteen yhteys Paraisten ja Kemiönsaaren välillä sekä kolmen saaren yhteysreitti Kemiönsaaren Västanfjärd - Raaseporin Padva - Särkisalon Ulkoluoto tukisi saariston matkailua ja muita elinkeinoja. Luontokohteiden palvelurakenteesta tulee huolehtia ja esimerkiksi saariston perinnemaisemien hoito tulee turvata myös rahoitus turvaamalla. Turun ja Naantalin satamien yhdistäminen kilpailun sijaan tehostaisi alueidenkäyttöä ja vapauttaisi esimerkiksi Turussa tilaa asumiselle, vapaa-ajan viettoon ja palveluille huomioiden kansallinen kaupunkipuisto. Turun sataman rahtilaivaliikenteen väheneminen säästäisi erityisesti Ruissalon ja Hirvensalon rantoja eroosiolta. Suunnittelualueella on tunnistettu tarve uudelle meriyhteydelle, ns. Örön väylälle, mutta väylähanke on vanha ja sen toteuttamiseen liittyy merkittäviä ympäristövaikutuksia. Suunnitelmassa ei ole osoitettu potentiaalisia kaivannaisalueita, mikä kertoo myös merialueen suurista luonto-, kulttuuri- ja virkistysarvoista. Alueella em. toimintojen ja arvojen yhteensovittaminen on hyvin vaikeata. Ruoppauksiin, väylien kunnostamiseen, mahdollisiin maa-ainestenottoon ja läjityksiin tulee jatkossa kiinnittää erityistä huomiota, sillä rannikkomme väylä- ja satama-alueiden jatkuvilla ruoppauksilla on ollut kielteisiä vaikutuksia mm. kalakantoihin.

Kalankasvatuksessa rehuissa ja rehujen käytössä edistytty, mutta laitokset pitää saada suljettuihin kiertovesijärjestelmiin (ainakin poikastuotto) maalle ja kehitystä tulisi tukea taloudellisesti ja miettiä esimerkiksi synergiaetuja teollisuuden kanssa. Myös vesiviljelyn sijainninohjauksessa tulee huomioida tuoreimmat tiedot merentilasta ja vesientilan tavoitteet. Lupamenettelyssä vesin tila otetaan jo huomioon. Kartta osoittaa nyt lähinnä vesiviljelyn poissuljettuja alueita merenkulun ja maanpuolustuksen osalta, mutta piiri muistuttaa, että jokainen laitos pitää erikseen luvittaa ja huomioida paikaliset olosuhteet. Paikallisesti vesiviljelylaitoksella voi edelleen olla vaikutuksia hyvän veden tilan tavoitteen saavuttamiseen. Luonnonkalakantojen suojelemiseksi kutualueiden ja vaellusreittien huomioiminen on tärkeätä ja kalakantojen turvaamisen tueksi tulee voida tarvittaessa laatia ajallisia ja paikallisia rajoituksia.

Merialuesuunnittelussa on maakunnassa oltu hyvässä yhteistyössä Ahvenanmaan ja muiden alueiden ja Itämeren valtioiden kanssa sekä Helcomin kanssa, mistä voi lausua kiitokset. Saaristomeri ja Selkämeren eteläosa rajautuvat Kihtiin ja Ahvenanmaalle, jonka kanssa hyviä käytäntöjä voidaan jakaa. Suunnitelman päivitys kymmenen vuoden välein on tarpeellinen, mutta suunnittelukauden aikana tulee aktiivisesti puuttua muilla ohjauskeinoilla tai lainsäädännöllä mikäli joitakin toimia tulee tarvittaessa rajoittaa tai lisätä. Ajankohtaisia hankkeita ovat luonnonsuojelulain sekä maankäyttö- ja rakennuslain uudistukset sekä maatalouden (mm. luomutukien lisääminen ja myrkkyjen käytön vähentäminen) ja muiden EU-tukien valmistelu. Myös merialuesuunnittelu on nähtävä osana työkalupakkia hyvän vesien tilan ja luonnon monimuotoisuuden pysäyttämisen tavoitteiden saavuttamiseksi. Strategia liittyy keskeisesti Euroopan vihreän kehityksen ohjelmaan. Merentilan seurantatietoja tulee tarkkailla jatkuvasti.

Virkistyskäytön ja vesillä liikkumisen vahvistamiseksi olisi hyvä tunnistaa sellaiset alueet, vapaat ja saavutettavat rannat, joilla jokamiehellä on mahdollisuus liikkua ja kehittää ympäristösuhdettaan merelliseen luonnon- ja kulttuuriympäristöön.

Muuta huomioitavaa on lisäksi jätevedet, joiden osalta paikallisille jätevedenpuhdistamoille tulisi antaa nykyistä tiukemmat lupaehdot kuten myös rantakiinteistöille tiukemmat velvoitteet jätevesien hoitamiseen ja viemäröintiin. Myös meren roskaantuminen ml. mikromuovit tulee kiinnittää entistä enemmän huomiota. Itämeressä olevasta roskasta arviolta 70% on muovia.

Suunnitelmissa osoitetuille merituulipuistojen alueilla on huomioitava merenalaisen luonnon ja vedenalaisen melun vaikutusten lisäksi lintujen ruokailuun, muutonaikaisiin ja sulkasatoaikaisiin kertymien kannalta tärkeät matalikkoalueet ja muuttoreitit. Alueelle tulee laatia päivitetyt ja tarkat luontoselvitykset merituulipuistoihin toisaalta soveltuvista ja toisaalta soveltumattomista alueista huomioiden myös saariston ja rannikon kulttuurihistoria, maisema ja alueen virkistyskäyttö, vaikka selvitykset teetetään esimerkiksi YVA- ja lupaprosessien aikana. Rannikon tuulivoimapuistot valmistellaan erikseen kaavoituksen avulla.

Turussa 16.6.2020

Suomen luonnonsuojeluliiton Varsinais-Suomen piiri ry

Saija Porramo Pia Roering

Puheenjohtaja Varapuheenjohtaja